Sümbolid Eurystheus vaatles, kuidas Herakles sai kontrolli alla oma teadvuse, ja ratsutas seejärel Valge Sõnni seljas Hinge Templisse. Nüüd annab ta Heraklesele uue ülesande - tuua hesperiidide aiast kuldsed  õunad. Õun on olnud ammusest ajast mütoloogia objekt ja sümbol. Kõik teavad ju lugu sellest, kuidas Eedeni aias madu ulatas Eevale õuna, ning õuna vastuvõtmisega tuli inimesele teadmine heast ja kurjast. See müüt jutustab meile sümbolite keeles loo mõistuse tekkimisest ning sellest, kuidas see mõistus hakkas funktsioneerima inimese eellases, kes polnud enam loom, aga veel mitte ka inimene. Mõistus tõi endaga kaasa ka teadmise duaalsusest, vastandipaaride tõmbest. Tekkis arusaamine hinge loomusest, mis on  hea, ja vormi loomusest, mis on halb, kuna ta ahistab hinge ja takistab tema väljendumist. Kuid vorm pole ju sisemiselt halb.  Tuleks märkida, et Eedeni aias sai inimolend üheainsa õuna, millest kujunes eraldatuse, isolatsiooni sümbol. Herakles pidi jahtima õunu ühest teisest aiast. Hesperiidide aias sümboliseerisid õunad paljusust, sünteesi; neid paljusid, kes toituvad ühest Elu puust.